‘नामांतरण प्रकरण अटके तो विभाग प्रमुख होगा जिम्मेदार’
मंदसौर | नगरपालिका के निर्माण कार्यों के साथ नामांतरण प्रस्ताव अटकने पर विभाग प्रमुख जिम्मेदार होगा। बजट तैयारी को गंभीरता से लें। 10 मार्च तक आय-व्यय पत्रक के साथ योजनाआें के प्रस्ताव लेखा शाखा को नहीं भेजे गए तो नोटिस जारी होंगे। नपा के कार्यों की समीक्षा बैठक गुरुवार को अध्यक्ष प्रहलाद बंधवार और सीएमओ हिमांशु भट्ट ने ली। बैठक में सभी शाखाओं के कार्य की समीक्षा की गई। नामांतरण शाखा को खासतौर पर कहा कि जनता से जुड़े अविवादित प्रकरण किसी भी हालत में राेके नहीं जाएं। नामांतरण शाखा में अब तक पेंडिंग प्रकरणों का निपटारा 10 मार्च तक कर दिया जाए। बजट प्लान भी 10 मार्च तक ही सभी शाखा प्रमुख तैयार कर लें और लेखा शाखा को भेज दें। निर्माण शाखा प्रभारी को कहा कि निर्माण को लेकर शहर की जनता, जनप्रतिनिधि को भी शिकायत रहती है या उन्हें अपनी बात कहना रहती है। ऐसे में निर्माण शाखा में कार्ययोजना बनाकर एक कर्मचारी की प्रत्येक दिन दो घंटे ड्यूटी तय की जाएगी। इसमें आने वाली शिकायत का सुझाव का रिकाॅर्ड रखा जाएगा। इससे संबंधित इंजीनियर को सीधे तलब किया जा सके। बैठक शाम 5.30 बजे शुरू हुई और शाम 6.30 बजे तक चली। इसमें सभी शाखा प्रमुख मौजूद थे।
hin_Deva hin_Deva